Immaġina storja mimlija azzjoni, qisek qed tara xi film ta' James Bond. Storja mimlija mistoqsijiet u misteri, bi protagonist li jġib ruħu b'mod stramb għall-aħħar. Ftit ftit tiskopri kif dan il-protagonist, żagħżugħ li għadu kif għalaq 14-il sena, huwa ġenju tat-teknoloġija li trabba u għex magħluq waħdu f'post fejn ma kellu ebda kuntatt ma' bnedmin oħra. Jismu Tnejn Punt Żero, fil-qosor, Żero. U d-dinja li jaf se tisfaxxa fix-xejn aktar ma tiżvolġi l-istorja. Dan il-ktieb, oriġinarjament miktub minn Luigi Ballerini kellu t-titlu oriġinali IO SONO ZERO. Fl-2016, rebaħ il-premju Bancarellino . Merlin Publishers xtraw il-jeddijiet għall-verżjoni bil-Malti ta' din l-istorja u talbuni nagħamel adattament bil-Malti, sfida li lqajt b'gost kbir. Kotba bil-Malti għat-tfal illum qed jiżdiedu ħafna, iżda naħseb li Żero se jirnexxielu jilħaq qarrejja Maltin li huma xi ftit neqsin mill-ġeneru ta' stejjer li jħobbu. Il-ktieb jinstab għall-bejgħ mill-ħwienet tal-kotba jew online minn hawn . Addattament għall-Malti Dan huwa l-ewwel ktieb li qlibt minn lsien barrani għall-Malti. Chris Gruppetta, minn Merlin Publishers , offrieli din l-isfida wara li fl-2015 kont ħadt sehem fil-workshops ta' traduzzjoni organizzati minn Inizjamed. L-ewwel draft ħdimt fuqu bejn Settembru u Diċembru 2016. Kien proċess itqal u itwal milli ħsibt li se jkun. L-ikbar sfida kienet dik li nżomm l-awtentiċitá tal-leħen tal-awtur oriġinali, Luigi Ballerini. Xtaqt li l-qarrejja Maltin ikollhom l-istess esperjenza letterarja ta' dak li ried joffri l-awtur Taljan. L-istil tiegħu, bl-użu tal-ewwel persuna fl-imperfett, ma kienx wieħed ħafif biex taqilbu għall-Malti. Aħna mdorrijin aktar naqraw stejjer miktubin fil-perfett. Wara li lestejt l-ewwel draft, komplejt norqom il-manuskritt għal żmien twil, bl-għajnuna ta' Chris Gruppetta li bħal dejjem tani bosta pariri biex ix-xogħol aħħari jkun kemm jista' jkun perfett. Żidu fuq Goodreads . L-istorja ta' Żero Din l-istorja tiżvolġi madwar żagħżugħ jismu Żero li se jagħlaq erbatax-il sena. Qatt ma kellu kuntatt ma' bnedmin oħra, ma jafx x'inhi l-kesħa jew is-sħana, qatt ma ħass ir-riħ jew mess il-borra. Għex dejjem waħdu, f'post magħluq u maqtugħ minn kollox u minn kulħadd, fejn tgħallem u tħarreġ kif juża droni militari sofistikati. Il-gwida tiegħu jisimha Mader, leħen li jfaħħru meta jilħaq il-miri tiegħu, li jgħinu jħossu aħjar meta l-vojt ta' madwaru jagħfas fuqu. Żero, bil-mod tiegħu, jgħix kuntent. Kburi bir-riżultati li jġib, dixxiplinat għall-aħħar, u fl-istess ħin, bla sabar biex jiskopri x'hemm lest għalih fil-ġejjieni. Meta darba fost l-oħrajn, id-dwal ta' dak il-post fejn jgħix jintfew u madwaru jaqa' dlam ċappa, Żero jibda jaħseb li dak huwa biss it-test li jmiss. B'xi mod, jirnexxielu joħroġ u mid-dinja virtwali fejn trabba, isib ruħu fid-dinja reali. Hemmhekk nieżla l-borra u hemm il-ksieħ, l-iscreens donnhom ma jaħdmux kif imdorri hu, anzi m'hemm xejn li jgħaraf. Hekk tibda l-ġrajja ta' Żero, b'ħarba perikoluża min-nies li rabbewh, fejn irid jifhem ir-raġuni tal-eżistenza tiegħu u fl-istess ħin isib mod kif jgħix fid-dinja l-vera. Dinja kumplessa, fejn ġewwa u barra, it-togħmiet u l-irwejjaħ, l-imħabba u r-ribelljoni jisplodu madwaru. Imma huwa possibbli li wieħed jinsa t-trobbija tiegħu? L-awtur Taljan Luigi Ballerini jgħix Milan u huwa tabib fil-qasam tal-psikoanaliżi. Ilu għal bosta snin jieħu ħsieb problemi ta' saħħa mentali li jgħaddu minnhom tfal żgħar u addollexxenti billi jagħmel xogħol ma' studenti, ġenituri u anki għalliema fi skejjel fir-reġjun tal-Lombardija. Apparti l-professjoni tiegħu ta' tabib, Ballerini kiteb diversi kotba kemm għat-tfal u anki għall-kbar u rebaħ diversi premjijiet, fosthom il-White Raven Award 2009, il-Premio Andersen 2014 u l-Premio Bancarellino fl-2016. Jagħmel ukoll xogħol ta' ġurnaliżmu ma' diversi gazzetti billi jikteb artikli dwar l-edukazzjoni. Jekk tixtieq aktar informazzjoni jew biex tikkuntattjani, żur is-sit tiegħi https://www.johnabonello.com/ jew sibni fuq Facebook .
Żero – thriller teknoloġiku għal qarrejja żgħar (12+)